AN COIMISIÚN EORPACH An Bhruiséil,30.6.2022 COM(2022) 316 final 2022/0206(NLE) Togra le haghaidh MOLADH ÓN gCOMHAIRLE maidir le Conairí i dtreo na Rathúlachta Scoile (Téacs atá ábhartha maidir le LEE) {SWD(2022) 176 final}



MEABHRÁN MÍNIÚCHÁIN 1.COMHTHÉACS AN TOGRA ‘Ba mhaith liom go ndéanfadh an Eoraip a dícheall chun tuilleadh a bhaint amach i dtaca leis an gcothroime shóisialta agus an rathúnas.

Is é sin gealltanas bunaidh ár nAontais’

An tUachtarán von der Leyen, Treoirlínte Polaitiúla Tá ról ríthábhachtach ag córais oideachais agus oiliúna maidir le sochaithe níos cothroime, níos cuimsithí agus níos rathúla a dhéanamh de shochaithe na hEorpa, agus sin an ról ba cheart a bheith acu. Is féidir leis an oideachas an comhtháthú sóisialta a neartú agus geilleagar níos athléimní a dhéanamh de gheilleagar an Aontais: léirítear i dtaighde, má tá rochtain ag leanaí agus ag daoine óga ar oideachas ar ardchaighdeán, go gcabhraíonn sin maidir le dul i ngleic leis an dífhostaíocht agus tarchur na bochtaineachta ó ghlúin go glúin a chosc. Ní féidir na spriocanna sin a bhaint amach, áfach, ach amháin más córais fhíorchothroma fhíorchuimsitheacha iad na córais oideachais agus oiliúna. Ní mór do scoileanna a áirithiú go mbeidh an deis ag gach foghlaimeoir a bheith rathúil agus a acmhainneacht a bhaint amach, gan beann ar a shaintréithe pearsanta, nó ar a chúlra teaghlaigh, cultúrtha agus socheacnamaíoch. Léirítear an méid sin freisin i bPrionsabail 1 agus 11 de Cholún Eorpach na gCeart Sóisialta. Is iad torthaí oideachais is mó a dhéanann saol fásta cothrom sláintiúil rathúil a thuar, i dtéarmaí an eolais, na scileanna agus na ndearcthaí a fhorbraítear le linn na scolaíochta. Agus na torthaí sin á dtomhas i dtéarmaí ‘gnóthachtálacha oideachais’ agus ‘leibhéal oideachais’, is iad a leagann an bhunchloch le haghaidh tuilleadh foghlama, fostaíocht amach anseo agus saol sásúil. Gné fhíor-riachtanach d’fhorbairt acadúil agus phearsanta foghlaimeoirí is ea bunscileanna a shealbhú (litearthacht, matamaitic agus eolaíocht) , agus na scileanna agus inniúlachtaí a ghnóthaítear tríd an oideachas meánscoile uachtaraí, féachtar orthu níos mó agus níos mó mar dhintiúir íosta le haghaidh fostaíochta nó mar bhunús le foghlaim bhreise agus saol sásúil. Mar sin féin, imríonn pátrúin shocheacnamaíocha agus srathú tionchar láidir ar eispéiris agus torthaí oideachais daoine aonair; tá ró-ionadaíocht ar fhoghlaimeoirí ó chúlraí faoi mhíbhuntáiste i measc foghlaimeoirí nach mbaineann barr a gcumais amach, agus is mó an dóchúlacht go n-imeoidh siad ón oideachas agus oiliúint gan cháilíocht meánscoile uachtaraí. Sin an fáth ar príomhspriocanna an chomhair Eorpaigh san oideachas agus san oiliúint iad an sciar de dhaltaí atá lagchumasach sna bunscileanna a laghdú agus cur i gcoinne luathfhágáil an oideachais agus na hoiliúna. Le Teachtaireacht ón gCoimisiún maidir leis an Limistéar Eorpach Oideachais a bhaint amach faoi 2025, fógraítear ‘Conairí i dtreo na Rathúlachta Scoile’ mar thionscnamh suaitheanta chun borradh a chur faoi ghné chuimsitheach an oideachais, ar sprioc é sin a roinneadh sa tuarascáil chríochnaitheach ón gComhdháil ar Thodhchaí na hEorpa i mí Bhealtaine 2022, lena n-éilítear ‘Limistéar Oideachais Eorpach cuimsitheach ina mbeidh rochtain chomhionann ag na saoránaigh uile ar oideachas ar ardchaighdeán ...’. Leis an tionscnamh ‘Conairí i dtreo na Rathúlachta Scoile’ cuirtear i dtábhacht gnóthachtáil íseal sna bunscileanna a laghdú agus tríd an leibhéal oideachais meánscoile a mhéadú. Tacaíonn an Rún ón gComhairle maidir le creat straitéiseach le haghaidh comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn (2021–2030) leis an mbeart sin agus leagtar amach ann spriocanna ar leibhéal an Aontais le haghaidh 2030: ba cheart an sciar de dhaltaí 15 bliana d’aois atá lagchumasach sa léitheoireacht, sa mhatamaitic agus san eolaíocht a bheith níos lú ná 15 % agus an sciar de luathfhágálaithe oideachais agus oiliúna a bheith níos lú ná 9 %. Sa chomhthéacs sin, tá an Coimisiún ag cur togra chun tosaigh le haghaidh Moladh ón gComhairle maidir le Conairí i dtreo na Rathúlachta Scoile. Cuirfear an Moladh atá beartaithe in ionad Mholadh 2011 ón gComhairle maidir le beartais chun luathfhágáil na scoile a laghdú, moladh a dhéanfar a aisghairm freisin, agus san am céanna cuirfear leis an taithí a gnóthaíodh le linn do Mholadh 2011 a bheith á chur chun feidhme. Ó glacadh Moladh 2011 ón gComhairle, tá aghaidh tugtha ag tíortha na hEorpa ar staideanna, dúshláin agus deiseanna nua atá tar éis tionchar domhan a imirt ar chórais oideachais agus oiliúna, lena n-áirítear líon na n-imirceach ag aois scoile nach as an Aontas dóibh, dídeanaithe san áireamh, atá tagtha chuig an Aontas, agus paindéim COVID. Cúis imní atá tagtha chun cinn go mór sa dioscúrsa faoi bheartais is ea an treocht chun donachta maidir le feidhmíocht sna bunscileanna (mar a léirigh torthaí PISA 2018). Tá léargais nua agus comhar beartais ar leibhéal an Aontais curtha ar fáil sa taighde oideachais agus tá bearnaí agus réimsí tugtha chun suntais ina bhfuil gá le tuilleadh oibre, rud a fhágann gurb iomchuí Moladh 2011 ón gComhairle a athbhreithniú, a thabhairt cothrom le dáta agus a fheabhsú. Tá raon feidhme níos leithne ag an togra nua ós rud é go dtugann sé aghaidh go comhuaineach ar an dá sprioc ar leibhéal an Aontais maidir le bunscileanna agus luathfhágáil an oideachais agus na hoiliúna. Is léiriú é sin ar chomhlántacht an dá dhúshlán sin, ar na gnéithe is bonn leo agus ar na bearta chun dul i ngleic leo. Ina theannta sin, leathnaítear an pheirspictíocht leis an togra le go dtabharfaí aghaidh ar ghnéithe eile nár cumhdaíodh cheana agus a bhfuil tionchar láidir acu ar thorthaí oideachais, amhail folláine ar scoil. •Dúshláin nach mór aghaidh a thabhairt orthu leis an Moladh ón gComhairle atá beartaithe Tá obair fhorleathan déanta ar an leibhéal Eorpach agus sna Ballstáit ó glacadh an Moladh ón gComhairle in 2011 maidir le beartais chun luathfhágáil na scoile a laghdú. I measúnú neamhspleách ar chur chun feidhme an Mholta, tugtar léargas dearfach foriomlán ar thionchar an mholta seo agus ionstraimí beartais gaolmhara an Aontais (sásraí faireacháin agus tuairiscithe laistigh den Seimeastar Eorpach; ar fhoghlaim agus comhar frithpháirteach idir na Ballstáit faoi chuimsiú ET2020; ar an gcistiú, go háirithe trí Erasmus+ agus trí Chistí Struchtúracha agus Infheistíochta na hEorpa; ar infheistíocht sa taighde agus sa chumarsáid). Is é conclúid an mheasúnaithe go bhfuil cur chun feidhme an Mholta ón gComhairle tar éis rannchuidiú leis an ráta luathfhágálaithe oideachais agus oiliúna (ELET) a laghdú ar leibhéal an Aontais (ó 13.4 % in 2011 go dtí 9.7 % in 2021, agus tá sé tar éis athruithe a spreagadh laistigh d’institiúidí agus de bheartais oideachais. D’ainneoin an dul chun cinn mhóir sin, áfach, is dúshlán beartais san Eoraip fós í luathfhágáil an oideachais agus na hoiliúna, dúshlán atá tromchúiseach go háirithe i roinnt tíortha agus réigiúin agus le haghaidh spriocghrúpaí sonracha. Sa lá atá inniu ann, is luathfhágálaithe oideachais agus oiliúna iad breis agus 3.2 milliún duine óg san Aontas Eorpach (18–24 bliana d’aois) agus níl oideachas meánscoile uachtaraí bainte amach ach ag 84.3 % (de dhaoine 20–24 bliana d’aois). Tá difríochtaí nach beag ann fós idir tíortha agus laistigh díobh, agus tá neamhionannas ann fós i measc grúpaí sonracha den daonra: an meánsciar de luathfhágálaithe oideachais agus oiliúna, is airde é faoi 3.5 pointe céatadáin i measc na bhfear óg (11.4 %) ná i measc na mban óg (7.9 %) agus tá míbhuntáistí suntasacha ann le haghaidh daoine óga agus foghlaimeoirí nár rugadh sa tír ina maireann siad más i mbruachbhailte sonracha agus i gceantair thuaithe agus iargúlta atá cónaí orthu. Ar an iomlán, bíonn tionchar láidir ag cúlra socheacnamaíoch na bhfoghlaimeoirí ar luathfhágáil an oideachais agus na hoiliúna. Mar sin féin, cuireadh i dtábhacht sa mheasúnú freisin roinnt bearnaí agus réimsí ina bhfuil gá le tuilleadh oibre: –Is minic gur bearta agus gníomhaíochtaí gearrthéarmacha, bunaithe ar thionscadail a bhíonn i gceist, a mbíonn aghaidh á dtabhairt acu ar aon saincheist amháin, nó nach gcuireann na gnéithe scoile uile san áireamh, rud a fhágann gur teoranta an tionchar a bhíonn acu; tá gá le cuir chuige níos sistéamaí ar leibhéal na scoile agus ar leibhéal an chórais araon toisc nach bhfuil forbairt leormhaith déanta fós maidir leis na cuir chuige atá ann faoi láthair; –In an-chuid tíortha, níl faireachán agus meastóireacht leormhaith á ndéanamh ar na bearta beartais atá curtha chun feidhme; –An comhar i réimsí beartais éagsúla trí chéile (amhail oideachas agus oiliúint, sláinte, seirbhísí sóisialta, fostaíocht, tithíocht, ceartas, cuimsiú imirceach lena n-áirítear dídeanaithe, neamh-idirdhealú) agus na leibhéil rialtais (náisiúnta, réigiúnach, áitiúil), chomh maith le hidirphlé le páirtithe leasmhara, tá siad fós rótheoranta agus róscaipthe; –Cé go bhfuil bearta cúiteacha seanbhunaithe ann, in an-chuid tíortha, níl na gníomhaíochtaí coisctheacha agus luath-idirghabhála forbartha go leormhaith, é sin nó tá siad easnamhach ó thaobh cur chun feidhme/forfheidhmithe de; –Is rómhinic nach dtugtar aghaidh ar riachtanais grúpaí ar leith (grúpaí amhail foghlaimeoirí a bhfuil míchumais infheicthe agus dhofheicthe orthu, foghlaimeoirí a bhfuil riachtanais speisialta oideachais nó saincheisteanna meabhairshláinte acu, foghlaimeoirí a mbaineann cúlra imirceach leo, lena n-áirítear dídeanaithe, foghlaimeoirí a bhaineann le mionlaigh eitneacha amhail na Romaigh, íospartaigh na bulaíochta); tá an méid sin tromchúiseach go háirithe le haghaidh foghlaimeoirí ag a bhfuil riachtanais chasta (amhail leanaí a bhfuil tuismitheoir dá gcuid sa phríosún, íospartaigh foréigin teaghlaigh, leanaí faoi chúram, srl.); –Na bearta atá dírithe ar dhul i ngleic le deacrachtaí foghlama, níl siad comhtháite go leormhaith le bearta lena gcuirtear an fholláine ar scoil chun cinn ná le bearta maidir leis an mbulaíocht agus leis an meabhairshláinte; –Is minic nach mbíonn baint leormhaith ag foghlaimeoirí, teaghlaigh agus príomhpháirtithe leasmhara (lena n-áirítear tuismitheoirí atá eisiata go sóisialta, pobail imirceach agus eagraíochtaí neamhrialtasacha) i gceapadh, cur chun feidhme agus meastóireacht beartais; –Is minic nach bhfuil ceannairí scoile, múinteoirí, oiliúnóirí agus baill foirne oideachais eile ullmhaithe go leor chun aghaidh a thabhairt ar thearcghnóthachtáil agus luathfhágáil an oideachais agus na hoiliúna, chun éagsúlacht a chur san áireamh, chun tacaíocht iomchuí a thabhairt do leanaí a bhfuil deacrachtaí acu nó atá faoi mhíbhuntáiste nó d’fhoghlaimeoirí a bhfuil riachtanais folláine agus mheabhairshláinte acu. Tá iarrachtaí nach beag déanta le deich mbliana anuas chun luathfhágáil an oideachais agus na hoiliúna a laghdú, go háirithe tar éis ghlacadh Mholadh 2011 ón gComhairle. Le fíorghairid, tá an tearcghnóthachtáil sna bunscileanna tugtha chun suntais sa díospóireacht beartais ar leibhéal an Aontais, go háirithe ó foilsíodh torthaí Chlár Idirnáisiúnta um Measúnú Daltaí (PISA) ECFE 2018, ina léirítear treocht chun donachta ar leibhéal an Aontais le linn na tréimhse 2009–2018. Léiríonn PISA 2018 an méid seo a leanas go háirithe:

–Sa lá atá inniu ann, is tearcghnóthachtálaí duine as cúigear Eorpach in aois a 15 bliana (i gcás 22.5 % díobh, ní féidir leo buntascanna a dhéanamh sa léitheoireacht, 22.9 % díobh sa mhatamaitic agus 22.3 % san eolaíocht). Níl feabhas ag teacht ar mheán an Aontais agus tá éagsúlachtaí móra i measc na mBallstát, cé gur éirigh le roinnt tíortha feabhas a chur ar a bhfeidhmíocht le himeacht ama. –Déanann an cúlra socheacnamaíoch difear mór d’fheidhmíocht agus d’ionchais acadúla na ndaltaí sa chuid is mó de thíortha an Aontais. Thairis sin, is gnách freisin go mbíonn bearnaí feidhmíochta móra idir daltaí ó chúlra socheacnamaíoch faoi bhuntáiste agus daltaí ó chúlra socheacnamaíoch faoi mhíbhuntáiste i dtíortha ina bhfuil sciar mór tearcghnóthachtálaithe. –An cion tearcghnóthachtálaithe sa léitheoireacht i measc daltaí a bhfuil cúlra imirceach acu (mar a shainmhínítear in PISA ECFE), tá sé i bhfad níos airde ná i measc daltaí nach bhfuil cúlra imirceach acu in an-chuid Ballstát den Aontas. –Ar an iomlán, tíortha ina bhfuil cion íseal tearcghnóthachtálaithe, is iondúil go mbíonn cion ard gníomhaithe den scoth acu freisin, rud a thugann le fios gur féidir leis an mbarr feabhais a bheith fite fuaite i gcothroime na gcóras oideachais scoile. –Cruthaíonn cailíní i bhfad níos fearr ná buachaillí maidir le hinniúlacht léitheoireachta, agus tá bearna inscne leanúnach ann i bhfabhar cailíní san eolaíocht. Deimhnítear an méid sin le sonraí náisiúnta, a léiríonn freisin gur dóchúla buachaillí a bheith as láthair ón scoil ná cailíní.. Ina theannta sin, léiríonn torthaí an International Computer and Information Literacy Study (ICILS) [Staidéir Idirnáisiúnta ar an Litearthacht Ríomhaireachta agus Faisnéise] 2018 nach bhfuil bunscileanna digiteacha ag an gcúigiú cuid de na daoine óga san Aontas, agus nochtar ann freisin tionchar an stádais shocheacnamaíoch ar an litearthacht dhigiteach: ar an meán, bíonn scóir litearthachta ríomhaireachta agus faisnéise níos airde ag daltaí ó chúlra lena mbaineann stádas socheacnamaíoch níos airde, agus bíonn scóir níos airde freisin ag daltaí ag a bhfuil tuismitheoir a bhain céim Bhaitsiléara nó níos airde amach ná mar atá ag daltaí nach bhfuil céim ag a dtuismitheoirí. Sa Straitéis Eorpach maidir le Cearta Daoine faoi Mhíchumas 2021–2030, chun tacú leis na Ballstáit agus Coinbhinsiún na Náisiún Aontaithe ar Chearta Daoine faoi Mhíchumas á chur chun feidhme acu, coinbhinsiún a bhfuil gach Ballstát ina pháirtí de, díríonn an Coimisiún aird ar an mbearna maidir le leibhéil oideachais idir daoine óga atá faoi mhíchumas agus daoine óga nach bhfuil, mar thoradh ar easpa cuimsitheachta agus easpa rochtana ar an gcóras oideachais. Tá go leor leanaí agus daoine óga faoi mhíchumas cláraithe i scoileanna speisialta nach gcuireann naisc éifeachtacha ar fáil i gcónaí chuig an oideachas príomhshrutha. Sna torthaí PISA is déanaí, tugtar léargas freisin ar easnaimh bhreise sna córais oideachais, easnaimh ar cúis imní den chineál céanna iad, a d’fhéadfadh tionchar a imirt ar thorthaí oideachais: tá laghdú ag teacht ar fholláine na ndaltaí ar scoil (arna tomhas mar bhraistint na ndaltaí gur páirt de shaol na scoile iad) agus tá an bhulaíocht/an chibearbhulaíocht forleathan, agus í ag dul i méid. Is follasach ón taighde go mbíonn iarmhairtí millteanacha ag an mbulaíocht sa scoil ar fholláine agus ar ghnóthachtálacha acadúla foghlaimeoirí agus go méadaítear dá barr an riosca go bhfágfadh daltaí an scoil go luath. Deimhnítear le taighde freisin gur gné ríthábhachtach i dtaca le feabhas a chur ar thorthaí oideachais is ea folláine na bhfoghlaimeoirí a fheabhsú, lena n-áirítear an méid sin a dhéanamh trí oideachas sóisialta agus mothúchánach agus trí bhulaíocht a chosc. Is saincheisteanna nach beag anois iad folláine mhothúchánach agus meabhairshláinte na leanaí agus na ndaoine óga san Eoraip, óir bíonn fadhbanna meabhairshláinte ag 10 % go 20 % de leanaí scoile le linn a mblianta scoile, fadhbanna a thagann chun cinn le haghaidh leath díobh roimh 14 bliana d’aois, go háirithe imní agus dúlagar. Fadhb ollmhór é sin a dhéanann difear do thorthaí oideachais. Mura féidir le scoileanna na fadhbanna sin a réiteach ina n-aonar, is féidir leo aghaidh a thabhairt ar shaincheisteanna folláine agus meabhairshláinte i gcomhar le gairmithe agus gníomhaireachtaí pobail áitiúla agus seachtracha. Is iad an bhochtaineacht agus cúinsí socheacnamaíocha an snáithe nasctha atá ina mbunús leis na dúshláin sin: is é cúlra socheacnamaíoch na bhfoghlaimeoirí agus a muintir fós an deitéarmanant is láidre de thorthaí oideachais, agus léiríonn sé riosca leanúnach go ndéanfar an míbhuntáiste agus an laghdú ar an tsoghluaisteacht shóisialta in airde a tharchur ó ghlúin go glúin i gcás foghlaimeoirí ó chúlraí lena mbaineann míbhuntáiste. Deimhnítear leis na torthaí ó thaighde idirnáisiúnta agus ó aiseolas a fuarthas mar thoradh ar an bpróiseas comhairliúcháin a bhí ann roimh an togra seo go bhfuil gá le haghaidh a thabhairt go comhpháirteach ar ghnóthachtáil san oideachais agus ar leibhéil oideachais. Is saincheisteanna idirnasctha iad an tearcfheidhmíocht sna bunscileanna agus i scileanna digiteacha agus luathfhágáil an oideachais agus na hoiliúna, saincheisteanna a bhíonn á spreagadh ag meascán d’fhachtóirí (fachtóirí aonair, teaghlaigh, sóisialta agus eacnamaíocha, etc.). Na nithe is cúis le spreagadh na saincheisteanna sin, ní leis an oideachas amháin a bhaineann siad; mar sin féin, tá sainghnéithe de na córais oideachais agus oiliúna (amhail rochtain theoranta ar oideachas agus cúram luath-óige ar ardchaighdeán, sannadh luath leanaí do rianta oideachais éagsúla, leithscaradh, athdhéanamh grád, scolaíocht speisialta etc.) a chuireann le minicíocht na saincheisteanna sin agus a mbíonn tionchar diúltach ar leith á n-imirt acu ar leanaí i ngrúpaí faoi mhíbhuntáiste. Tá géarchéim COVID tar éis na dúshláin sin a dhéanamh níos mó fós. Cé go mbeidh níos mó ama agus oibre ag teastáil chun measúnú a dhéanamh ar thionchar fadtéarmach na míshocrachta scoile fadtréimhsí ar an dul chun cinn foghlama agus acadúil, tugtar le fios i roinnt réamhstaidéar go bhféadfadh gur chuir an ghéarchéim bac ar dhul chun cinn na bhfoghlaimeoirí agus gur mhéadaigh sí an dóchúlacht, i gcás leanaí a bhí i mbaol tarraingt siar ón scoil, go n-éireoidís as an scoil dáiríre. Léirítear iontu freisin go raibh iarmhairtí diúltacha ag an ngéarchéim ar fholláine an fhoghlaimeora, i measc nithe eile, mar gheall ar mhéadú ar an strus agus ar an imní mar thoradh ar aonrú agus easpa teagmhála le piaraí, nochtadh méadaithe ar fhoréigean teaghlaigh agus rochtain laghdaithe ar sheirbhísí riachtanacha. Is iad leanaí a bhí imeallaithe go socheacnamaíoch, a raibh leibhéil oideachais níos ísle acu roimh an bpaindéim, is mó a bhí thíos leis le linn na ndianghlasálacha, agus áiríodh leis sin easpa rochtana ar na gléasanna idirlín agus/nó na gléasanna leictreonacha a raibh gá leo le haghaidh na foghlama fíorúla. Mar thoradh air sin, d’fhéadfadh go raibh méadú suntasach ar sciar na bhfoghlaimeoirí tearcfheidhmíochta san Eoraip le linn na paindéime. Ar an gcaoi chéanna, meastar go dtiocfaidh méadú ar ráta luathfhágálaithe an oideachais agus na hoiliúna sna blianta amach romhainn, cé go dtógfaidh sé cúpla bliain sula léireofar é sin sa staidreamh. Éilítear leis sin iarracht athnuaite chun torthaí oideachais níos fearr agus timpeallacht scoile chuimsitheach a chur chun cinn le haghaidh gach foghlaimeora, gan beann ar a shaintréithe pearsanta, a mhuintir, agus a chúlra cultúrtha agus socheacnamaíoch, agus béim á leagan ar leibhéil oideachais níos fearr a bhaint amach sna bunscileanna. Ní mór aird mhéadaithe a dhíriú ar an bhfolláine ar scoil, agus na ceachtanna á gcur san áireamh a foghlaimíodh ó chur chun feidhme Mholadh 2011 ón gComhairle maidir le luathfhágáil na scoile a laghdú, mar aon leis na léargais a fuarthas le déanaí ó thaighde agus ón bpróiseas comhairliúcháin agus na dúshláin nua a tugadh chun suntais le géarchéim COVID. Agus é ag cur leis na ceachtanna a foghlaimíodh ó Mholadh 2011 ón gComhairle, leagtar amach sa togra ón gCoimisiún le haghaidh Moladh ón gComhairle maidir le Conairí i dtreo na Rathúlachta Scoile creat athnuaite gníomhaíochta le haghaidh na mBallstát chun a straitéis chomhtháite féin a fhorbairt chun feabhas a chur ar an rathúlacht i scoileanna, ar an leibhéal iomchuí de réir struchtúr gach córais oideachais agus oiliúna, agus le tacaíocht ó bhailiú éifeachtach sonraí agus faireachán éifeachtach ar shonraí. Leagtar amach sa chreat nuashonraithe sraith de bhearta beartais lena n-áirítear faireachán, cosc, idirghabháil agus cúiteamh, ach dírítear níos mó ann freisin ar chosc agus ar luath-idirghabháil. Is féidir leis na Ballstáit na bearta beartais a chur i bhfeidhm agus a chomhcheangal de réir na gcúinsí agus na riachtanas sonrach atá acu. •Cuspóirí an Mholta ón gComhairle atá beartaithe Is é is aidhm don togra ón gCoimisiún le haghaidh Moladh ón gComhairle maidir le Conairí i dtreo na Rathúlachta Scoile: –an leibhéal oideachais agus an ghnóthachtáil oideachais a dhíchúpláil ón stádas sóisialta, eacnamaíoch agus cultúrtha; –sciar na dtearcghnóthachtálaithe agus na luathfhágálaithe oideachais agus oiliúna a laghdú ar leibhéal an Aontais chun spriocanna Aontais an Limistéir Eorpaigh Oideachais le haghaidh 2030 a bhaint amach; –oideachas agus oiliúint chuimsitheach a chur chun cinn, lena gcuimsítear cothroime, cáilíocht, feidhmíocht acadúil, rannpháirtíocht, folláine ar scoil, meabhairshláinte agus sláinte choirp, agus meas ar an éagsúlacht; –forbairt bhreise a dhéanamh, tríd an bhfoghlaim fhrithpháirteach, ar chomhthuiscint maidir leis na gnéithe lena gcumasaítear torthaí oideachais agus folláine a chothú, agus béim ar leith á leagan ar fhoghlaimeoirí ó chúlraí faoi mhíbhuntáiste.

•An ghné idirnáisiúnta Comhlánaíonn an togra an obair ar an leibhéal idirnáisiúnta. Rannchuidíonn sé leis na gníomhaíochtaí a thacaíonn le Spriocanna Forbartha Inbhuanaithe na Náisiún Aontaithe (SDGanna) 2030, go háirithe SDG 4, Oideachas ar ardchaighdeán. Tá an togra comhsheasmhach le Coinbhinsiún na Náisiún Aontaithe ar Chearta Daoine faoi Mhíchumas, a ndéanann Airteagal 24 de foráil maidir le córais chuimsitheacha oideachais. Tá sé ag teacht freisin le Tuarascáil na Náisiún Aontaithe 2020 ar Fhaireachán Oideachais Domhanda maidir le Cuimsiú. Tacaíonn sé le gníomhaíochtaí UNESCO maidir le foréigean agus bulaíocht ar scoil. Tá Conairí i dtreo na Rathúlachta Scoile i gcomhréir le creat Chompás Foghlama ECFE 2030. Is iad torthaí Chlár Idirnáisiúnta um Measúnú Daltaí (PISA) ECFE atá mar bhonn agus thaca ag an togra, agus cumasaíonn siad comparáidí idirnáisiúnta ar féidir iad a fhiosrú a thuilleadh i gcomhthéacs Mheitheal Scoileanna Chreat Straitéiseach LEO. •Uirlisí chun tacú leis an gcur chun feidhme Tacóidh roinnt ionstraimí éagsúla leis an Moladh ón gComhairle atá beartaithe: –tuairisciú agus faireachán, go háirithe faoin Seimeastar Eorpach, faoin Scórchlár Sóisialta agus faoi Chreat Straitéiseach LEO; –piarfhoghlaim, malartuithe faisnéise agus taithí idir na Ballstáit, go háirithe trí Mheitheal Scoileanna Chreat Straitéiseach LEO; –Cistiú Aontais (go háirithe trí Erasmus+, an tSaoráid Téarnaimh agus Athléimneachta, Ciste Sóisialta na hEorpa+, Ciste Forbraíochta Réigiúnaí na hEorpa, an Clár don Eoraip Dhigiteach, Fís Eorpach, an Ionstraim um Thacaíocht Theicniúil, an Ciste um Thearmann, Imirce agus Lánpháirtíocht, etc.) trí chláir/pleananna a ghlactar; –Foireann Eorpach Uirlisí do Scoileanna, agus í praiticiúil agus cothrom le dáta, chun acmhainní agus cleachtais a chomhroinnt; –grúpa saineolaithe maidir le straitéisí chun timpeallachtaí foghlama tacúla a chruthú le haghaidh grúpaí atá i mbaol na tearcghnóthachtála agus chun tacú leis an bhfolláine ar scoil; –taighde tríd an gclár Fís Eorpach; –an tSaotharlann Foghlama maidir le hInfheistíocht a Dhéanamh in Oideachas agus Oiliúint ar Ardchaighdeán a bhunú (ó mhí na Nollag 2022), rud a chuirfidh leis an meastóireacht agus leis an bhfaireachán a dhéantar ar bheartais agus infheistíochtaí oideachais ar an leibhéal Eorpach. •Comhlántacht maidir le tionscnaimh eile Comhlánaíonn an Moladh gníomhaíochtaí eile de chuid an Choimisiúin a chuirtear i láthair faoin Teachtaireacht maidir leis an Limistéar Eorpach Oideachais agus faoin bPlean Gníomhaíochta don Oideachas Digiteach. Áirítear leis na gníomhaíochtaí sin na cinn seo a leanas: –Moladh 2019 ón gComhairle maidir le cur chuige cuimsitheach i leith teangacha a theagasc agus a fhoghlaim; –Moladh 2019 ón gComhairle maidir le córais oideachais agus cúraim luath-óige ar ardchaighdeán; –Moladh 2018 ón gComhairle maidir le luachanna coiteanna, an t-oideachas cuimsitheach agus gné Eorpach an teagaisc a chur chun cinn; –Moladh 2021 ón gComhairle maidir le cuir chuige foghlama cumaisc ar mhaithe le bunoideachas agus meánoideachas cuimsitheach ar ardchaighdeán; –idirphlé struchtúrtha maidir leis na gnéithe lena gcumasaítear oideachas digiteach rathúil agus maidir le treoirlínte comhchoiteanna a fhorbairt le haghaidh múinteoirí agus foirne oideachais chun an litearthacht dhigiteach a chothú agus chun dul i ngleic leis an mbréagaisnéis, –An Clár Oibre Nua Scileanna don Eoraip,

–Moladh 2020 ón gComhairle maidir le gairmoideachas agus gairmoiliúint (VET) le haghaidh iomaíochas inbhuanaithe, cothroime shóisialta agus teacht aniar, lena moltar fís bheartais nuachóirithe Aontais i dtaca le VET, lena n-áirítear digitiú VET agus an fhoghlaim chumaisc a úsáid, agus –Moladh 2020 ón gComhairle maidir le A Bridge to Jobs – Reinforcing the Youth Guarantee [Nasc leis an bhFostaíocht – An Ráthaíocht don Aos Óg a Threisiú] arna chur in ionad Mholadh 2013 ón gComhairle maidir le Ráthaíocht don Aos Óg a bhunú. Leis an Moladh ón gComhairle atá beartaithe, rannchuideofar freisin le cur chun feidhme Cholún Eorpach na gCeart Sóisialta agus a phlean gníomhaíochta, straitéis an Aontais maidir le comhionannas inscne 2020–2025 (2020), Creat Straitéiseach an Aontais maidir le Comhionannas, Cuimsiú agus Rannpháirtíocht na Romach 2020–2030 (2020) agus an Moladh ón gComhairle a bhaineann leis (2021); an Straitéis um Chomhionannas LGBTIQ 2020–2025 (2020); an plean gníomhaíochta um imeascadh agus cuimsiú 2021–2027 (2020); an straitéis maidir le cearta daoine faoi mhíchumas 2021–2030 (2021); plean gníomhaíochta an Aontais maidir le frithchiníochas 2020–2025 (2020); an chéad straitéis Aontais maidir leis an bhfrithsheimíteachas a chomhrac agus saol na nGiúdach a chothú (2021); straitéis an Aontais maidir le cearta an linbh (2021); an Ráthaíocht Eorpach do Leanaí (2021); Bliain Eorpach na hÓige (2022); straitéis nua an Aontais maidir le hidirlíon níos fearr do leanaí (2022); agus HealthyLifeStyle4All (2021). Tacaíonn clár Erasmus+ leis an tionscnamh seo: is iad eagraíochtaí agus rannpháirtithe ar lú na deiseanna atá acu atá i gcroílár thosaíocht uileghabhálach an chláir, mar atá, Cuimsiú agus Éagsúlacht, agus cuirtear sásraí agus acmhainní sonracha ar fáil dóibh. Tacaíonn an clár Erasmus+ freisin le múinteoirí agus le baill foirne uile na scoile inniúlachtaí nua a shealbhú agus straitéisí agus curaclaim chuimsitheacha a fhorbairt trí ghníomhaíochtaí amhail an tionscnamh nua, Acadaimh Múinteoirí Erasmus+. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an Moladh beartaithe ón gComhairle i gcomhréir le hAirteagal 165(4) agus Airteagal 166(4) den Chonradh ar Fheidhmiú an Aontais Eorpaigh. Le hAirteagal 165(1) leagtar síos ‘go rannchuideoidh an tAontas le hoideachas ar ardchaighdeán a fhorbairt tríd an gcomhar idir na Ballstáit a spreagadh agus, más gá, trí thacú lena ngníomhaíocht agus í a fhorlíonadh, agus freagracht na mBallstát i leith ábhar an teagaisc agus eagrú a gcóras oideachais á hurramú go hiomlán aige’. Sonraítear in Airteagal 165(2) freisin go mbeidh sé d’aidhm ag gníomhaíocht an Aontais san oideachas, i bpáirt, forbairt an chianoideachais a spreagadh. Sonraítear in Airteagal 166(1) go gcuirfidh an tAontas ‘beartas gairmoiliúna chun feidhme a thacóidh le gníomhaíocht na mBallstát agus a fhorlíonfaidh í, agus freagracht na mBallstát i leith ábhar agus eagrú na gairmoiliúna á hurramú go hiomlán aige’. Ní bheartaítear leis an tionscnamh aon síneadh a dhéanamh ar chumhacht rialála an Aontais ná ar na gealltanais cheangailteacha atá ar na Ballstáit. Cinnfidh na Ballstáit, de réir a n-imthosca náisiúnta, an chaoi a gcuirfidh siad an Moladh seo ón gComhairle chun feidhme. •Coimhdeacht (i gcás inniúlacht neamheisiach) Tá an togra i gcomhréir le prionsabal na coimhdeachta dá bhforáiltear in Airteagal 5(3) den Chonradh ar an Aontas Eorpach (CAE). Tá na Ballstáit iomlán freagrach as an ábhar teagaisc agus as eagrúchán a gcóras oideachais agus oiliúna. San am céanna, léiríonn an fhianaise nach mór dóibh aghaidh a thabhairt ar roinnt saincheisteanna coiteanna a bhaineann le torthaí oideachais agus le folláine ar scoil. Leis an Moladh seo ón gComhairle, urramófar go hiomlán freagracht na mBallstát as ábhar a dteagaisc agus eagrúchán na gcóras oideachais agus a n-éagsúlacht chultúrtha agus teanga, agus léireofar leis san am céanna ról comhlántach tacaíochta an Aontais agus cineál deonach an chomhair Eorpaigh san oideachas agus san oiliúint. I gcomhthéacs an Limistéir Eorpaigh Oideachais, tacóidh an tionscnamh le hiarrachtaí na mBallstát beartais agus sásraí a fhorbairt agus a chur chun feidhme, de réir mar is iomchuí dá gcórais agus dá struchtúir náisiúnta. Ní bheartaítear leis an tionscnamh aon síneadh a dhéanamh ar chumhacht rialála an Aontais ná ar na gealltanais cheangailteacha atá ar na Ballstáit. Baineann a bhreisluach Eorpach go príomha le cumas an Aontais rannpháirtíocht pholaitiúil a shlógadh ar an leibhéal náisiúnta agus tacú le córais oideachais agus oiliúna trí threoirlínte beartais, uirlisí coiteanna agus ionstraimí (Erasmus+, an tSaoráid Téarnaimh agus Athléimneachta, Ciste Sóisialta na hEorpa+, Ciste Forbraíochta Réigiúnaí na hEorpa, an Clár don Eoraip Dhigiteach, Fís Eorpach, an Ionstraim um Thacaíocht Theicniúil, an Ciste um Thearmann, Imirce agus Lánpháirtíocht, etc.), agus an choimhdeacht á hurramú go hiomlán san am céanna. •Comhréireacht Comhlíonann an togra seo prionsabal na comhréireachta mar a leagtar amach in Airteagal 5(4) CAE. Ní théann ábhar ná foirm an Mholta bheartaithe seo ón gComhairle thar a bhfuil gá leis chun a chuspóirí a bhaint amach. Is ar bhonn deonach a dhéanfaidh na Ballstáit na gealltanais agus tá sé de shaoirse ag gach Ballstát cinneadh a dhéanamh maidir leis an gcur chuige a úsáidfidh sé. •An rogha ionstraime Chun tacú leis na cuspóirí dá dtagraítear in Airteagail 165 agus 166 den Chonradh ar Fheidhmiú an Aontais Eorpaigh a bhaint amach, déantar foráil leis an gConradh sin go nglacfaidh an Chomhairle Moltaí, ar thogra ón gCoimisiún. Is ionstraim iomchuí é Moladh ón gComhairle laistigh de réimse an oideachais agus na hoiliúna, réimse ina bhfuil freagracht tacaíochta ar an Aontas, agus is ionstraim é a úsáidtear go minic le haghaidh gníomhaíocht Eorpach sna réimsí sin. Mar ionstraim dlí, léirítear leis tiomantas na mBallstát do na bearta a thíolactar agus soláthraítear leis bonn polaitiúil níos láidre le haghaidh comhar sa réimse seo, agus údarás an Bhallstáit i réimse an oideachais agus na hoiliúna á urramú go hiomlán san am céanna.

3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana In 2019 foilsíodh measúnú neamhspleách ar chur chun feidhme Mholadh 2011 ón gComhairle maidir le beartais chun luathfhágáil na scoile a laghdú. Cumhdaíodh sa staidéar 37 dtír, idir Bhallstáit Aontais agus tíortha nach Ballstáit den Aontas iad. Tugadh aghaidh ann ar an méid seo a leanas: –an staid agus na treochtaí ar an leibhéal Eorpach agus ar an leibhéal náisiúnta agus na socruithe náisiúnta chun faireachán agus meastóireacht a dhéanamh ar luathfhágáil an oideachais agus na hoiliúna; –forléargas agus samplaí de na bearta a chuirtear chun feidhme ar an leibhéal náisiúnta i ndáil le cosc, idirghabháil agus cúiteamh, chomh maith le fianaise éifeachtachta; –anailís ar ról agus tionchar Mholadh 2011 agus uirlisí beartais gaolmhara an Aontais maidir lena n-ábharthacht, a n-éifeachtacht, a n-éifeachtúlacht agus a n-inbhuanaitheacht; –an gá le tacaíocht ar leibhéal an Aontais amach anseo chun dul i ngleic le luathfhágáil an oideachais agus na hoiliúna, agus cineál na tacaíochta sin. •Comhairliúcháin leis na páirtithe leasmhara Tá an togra bunaithe ar ionchur a bailíodh le linn próiseas fairsing comhairliúcháin. Áiríodh leis sin: –comhairliúchán poiblí oscailte 14 seachtaine maidir leis an tionscnamh nua, a bheidh ar siúl ón 24 Meitheamh go dtí an 30 Meán Fómhair 2021; –plé ag cruinnithe Ard-Stiúrthóirí na Scoileanna; –sraith ceardlann tiomnaithe ar líne idir mí na Bealtaine agus mí Mheán Fómhair 2021, a raibh ionadaithe aireachta agus eagraíochtaí páirtithe leasmhara páirteach iontu (lena n-áirítear ionadaithe múinteoirí agus oiliúnóirí, foghlaimeoirí, tuismitheoirí agus daoine óga, comhpháirtithe sóisialta agus eagraíochtaí neamhrialtasacha a dhéanann ionadaíocht ar pháirtithe leasmhara éagsúla), chomh maith le saineolaithe sa réimse. •Bailiú agus úsáid saineolais Tá an togra bunaithe ar an méid seo a leanas: –ceachtanna a foghlaimíodh ó chur chun feidhme an chreata straitéisigh le haghaidh comhar Eorpach san Oideachas agus san Oiliúint 2020 (tuarascálacha ó mheithleacha oibre, cleachtais a bailíodh agus a roinneadh tríd an bhFoireann Eorpach Uirlisí do Scoileanna, etc.); –measúnú neamhspleách ar chur chun feidhme mholtaí 2011 na Comhairle i dtaca le beartais chun luathfhágáil na scoile a laghdú (féach thuas); –raon leathan tuarascálacha agus staidéar atá ann cheana agus staidéar a coimisiúnaíodh le déanaí maidir leis na nithe seo a leanas: An tionchar a mheastar a bheidh ag géarchéim COVID ar thorthaí oideachais, ar chothroime san oideachas, ar chórais chuimsitheacha, ar an mbulaíocht scoile, ar oideachas sóisialta agus mothúchánach, ar an bhfolláine ar scoil, ar rannpháirtíocht tuismitheoirí, ar chaighdeán shaol na scoile, ar athchóirithe beartais lena mínítear scéalta rathúlachta PISA, etc.; –mapáil thionscadail Erasmus+ a bhaineann le torthaí oideachais níos fearr a chur chun cinn, an tearcghnóthachtáil agus luathfhágáil an oideachais agus na hoiliúna a chomhrac agus tacú leis an bhfolláine ar scoil. –saineolas an lucht acadúil agus saineolaithe seachtracha eile a bhfuil eolas fianaisebhunaithe agus comhairle curtha ar fáil acu tríd an Líonra Saineolaithe atá ag obair ar an ngné Shóisialta den Oideachas agus Oiliúint (NESET) agus trí Bhord Eagarthóireachta na Foirne Eorpaí Uirlisí do Scoileanna. –an anailís ar thuarascálacha agus staidéir ó ECFE, ó UNESCO agus ó Chomhairle na hEorpa, chomh maith le hobair Airmheán Comhpháirteach Taighde an Choimisiúin Eorpaigh, Cedefop agus Eurydice.

Tá an fhaisnéis sin sa Doiciméad Inmheánach Oibre a ghabhann leis seo. •Measúnú tionchair I bhfianaise chur chuige comhlántach na ngníomhaíochtaí maidir le tionscnaimh na mBallstát, cineál deonach na ngníomhaíochtaí atá beartaithe agus raon feidhme an tionchair a mheastar a bheidh ann, ní dhearnadh measúnú tionchair. Ba iad staidéir roimhe seo, comhairliúchán leis na Ballstáit agus an comhairliúchán poiblí a chuir bonn eolais faoi fhorbairt an togra. •Oiriúnacht rialála agus simpliú Ní bhaineann le hábhar. •Cearta bunúsacha Tá an togra seo le haghaidh Moladh ón gComhairle ag teacht leis na cearta agus na prionsabail bhunúsacha a aithnítear i gCairt um Chearta Bunúsacha an Aontais Eorpaigh, go háirithe an ceart go ndéanfar sonraí pearsanta a chosaint a leagtar síos in Airteagal 8, an tsaoirse acadúil a chumhdaítear in Airteagal 13, an ceart chun oideachais a leagtar síos in Airteagal 14, agus an ceart chun neamh-idirdhealaithe dá bhforáiltear in Airteagal 21. Déanfar na bearta i gcomhréir le dlí an Aontais maidir le sonraí pearsanta a chosaint, go háirithe Rialachán (AE) 2016/679 ó Pharlaimint na hEorpa agus ón gComhairle maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin (An Rialachán Ginearálta maidir le Cosaint Sonraí). 4.IMPLEACHTAÍ BUISÉADACHA Ní bheidh gá le haon acmhainn bhreise ó bhuiséad an Aontais le haghaidh an tionscnaimh seo. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Chun tacú le cur chun feidhme, tá sé beartaithe ag an gCoimisiún, i gcomhar leis na Ballstáit, gníomhaíochtaí piarfhoghlama a fhorbairt agus dea-chleachtas a shainaithint, mar aon le taighde, ábhar treorach, lámhleabhair agus ábhar insoláthartha nithiúil eile, agus é bunaithe ar fhianaise. Tá sé beartaithe ag an gCoimisiún an Fhoireann Eorpach Uirlisí do Scoileanna a fhorbairt a thuilleadh laistigh den Ardán Eorpach nua don Oideachas Scoile chun torthaí a thabhairt le fios, mar aon le heiseamláirí rathúlachta agus aon acmhainn ábhartha eile. Tá rún ag an gCoimisiún tuairisciú ar úsáid Mholadh na Comhairle san obair ar chur chun feidhme an chreata straitéisigh nua maidir le comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn. •Doiciméid mhíniúcháin (i gcás treoracha) Ní bhaineann le hábhar. •Achoimre ar an togra le haghaidh Moladh ón gComhairle agus doiciméad inmheánach oibre Agus é ag cur le Moladh 2011 ón gComhairle, tugtar le chéile sa Mholadh ón gComhairle atá beartaithe an úire agus an leanúnachas, óir cuirtear réitigh nua ar fáil ann agus leathnaítear agus nuashonraítear roinnt codanna den téacs a bheidh á aisghairm aige. Ar aon dul le Moladh 2011, leagtar béim sa togra ar an ngá le bearta coisctheacha, idirghabhála agus cúitimh a chur ag oibriú le chéile. Mar sin féin, cuirtear béim níos láidre ann ar bhearta coisctheacha agus aithnítear ann go bhfuil gá le cineálacha éagsúla gníomhaíochtaí i gcás riachtanais/pobail éagsúla. Cuimsítear ann gnéithe nár tugadh aghaidh orthu (nó nár tugadh aghaidh go leordhóthanach orthu) i dtéacs 2011, amhail rialachas scoile agus sásraí dearbhaithe cáilíochta; coincheap an chur chuige uilescoile agus coincheap an chomhoibrithe agus na comhpháirtíochta i scoileanna agus timpeall ar scoileanna; an príomhról a bhaineann le folláine, foghlaim shóisialta agus foghlaim mhothúchánach a áirithiú; agus timpeallachtaí foghlama níos sábháilte, níos sláintiúla ina bhfuil níos mó tacaíochta ar fáil. Moltar ann treoir agus gníomhaíocht a d’fhéadfadh na Ballstáit a shaothrú chun torthaí oideachais níos fearr a chur chun cinn le haghaidh Eorpaigh óga, agus leagtar amach ann gealltanas an Choimisiúin Eorpaigh tacú le gníomhaíochtaí na mBallstát sa réimse sin agus iad a chomhlánú.

Sa doiciméad inmheánach oibre a ghabhann leis seo, leagtar amach fianaise taighde, agus tuairimí agus eispéiris na bpáirtithe leasmhara a bailíodh le linn chéim an chomhairliúcháin, agus tugtar samplaí ann de na beartais agus na tionscadail atá ann cheana agus atá mar bhonn agus mar thaca ag an mbeartas a chuirtear chun cinn sa Mholadh ón gComhairle atá beartaithe. 2022/0206 (NLE) Togra le haghaidh MOLADH ÓN gCOMHAIRLE maidir le Conairí i dtreo na Rathúlachta Scoile (Téacs atá ábhartha maidir le LEE) TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 165(4) agus Airteagal 166(4) de, Ag féachaint don togra ón gCoimisiún Eorpach, De bharr an mhéid seo a leanas: (1)I gColún Eorpach na gCeart Sóisialta, leagtar béim sa chéad phrionsabal agus san aonú prionsabal déag ar an tábhacht a bhaineann le hoideachas cuimsitheach ardcháilíochta a spreagadh le do chách, ó aois óg ar aghaidh. Braitheann cur chun feidhme éifeachtach na bprionsabal sin ar dhiongbháilteacht agus ar ghníomhaíocht na mBallstát. Féadann gníomhaíochtaí ar leibhéal an Aontais a bheith ina gcomhlánú ar ghníomhaíochtaí náisiúnta agus chuir an Coimisiún a rannchuidiú i láthair i bPlean Gníomhaíochta Cholún Eorpach na gCeart Sóisialta. (2)An 30 Meán Fómhair 2020 ghlac an Coimisiún Eorpach Teachtaireacht maidir leis an Limistéar Eorpach Oideachais a bhaint amach faoi 2025, agus cuimsitheacht á cur san áireamh mar cheann de na sé ghné atá aige. An 18 Feabhra 2021, d’fhormheas an Chomhairle a Rún i ndáil le creat straitéiseach maidir le comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn (2021–2030). (3)San óráid maidir le Staid an Aontais Eorpaigh a thug Uachtarán an Choimisiúin Eorpaigh in 2021, bheartaigh sí gur Bliain Eorpach na hÓige a bheadh in 2022, chun deiseanna méadaithe a chur ar fáil do dhaoine óga maidir le tionchar a imirt ar thodhchaí na hEorpa agus a bheith rannpháirteach i gcinntí a dhéanfaidh difear dá saol. (4)Sa tuarascáil chríochnaitheach ón gComhdháil ar Thodhchaí na hEorpa, iarrann na saoránaigh ar an Aontas Limistéar Eorpach Oideachais cuimsitheach a bhunú faoi 2025 ina mbeidh rochtain chomhionann ag na saoránaigh uile ar oideachas ar ardchaighdeán agus ar fhoghlaim ar feadh an tsaoil, lena n-áirítear iad siúd i gceantair thuaithe agus iargúlta. Le Teachtaireacht 2020 ón gCoimisiún, socraítear cuimsiú agus comhionannas inscne mar phríomhghné den Limistéar Eorpach Oideachais atá le baint amach faoi 2025, agus iarrtar torthaí oideachais a dhíchúpláil ó stádas socheacnamaíoch. Chomhaontaigh an Chomhairle gur cheart, faoi 2030, an sciar de dhaltaí 15 bliana d’aois atá lagchumasach sa léitheoireacht, sa mhatamaitic agus san eolaíocht a bheith níos lú ná 15 %, agus gheall sí an sciar de luathfhágálaithe an oideachais agus na hoiliúna a laghdú go dtí níos lú ná 9 %. (5)Cé go bhfuil feabhas suntasach tagtha ar ráta na luathfhágálaithe ar leibhéal an Aontais, ós rud é go raibh laghdú 3.9 pointe céatadáin air le linn na tréimhse 2010–2021, tá go leor foghlaimeoirí fós ag fágáil an oideachais róluath. Ba é 9.7 % sciar luathfhágálaithe an oideachais agus na hoiliúna san Aontas trí chéile in 2021, céatadán atá díreach faoi bhun sprioc ET2020 de 10 %ar leibhéal an Aontais a socraíodh le haghaidh 2020. Mar sin féin, is luathfhágálaithe an oideachais agus na hoiliúna iad breis agus 3.2 milliún duine óg san Aontas (18–24 bliana d’aois) agus dá bhrí sin ní bhíonn deis chóir acu slí beatha ghairmiúil a bhaint amach. Tá difríochtaí móra ann fós idir tíortha agus laistigh díobh, agus neamhionannas ann fós i measc grúpaí sonracha (e.g. ní éiríonn chomh maith sin le himircigh, fir óga, mionlaigh eitneacha amhail na Romaigh, agus daoine óga i gceantair thuaithe agus iargúlta). (6)Léiríonn torthaí an Chláir Idirnáisiúnta um Measúnú Daltaí (PISA) 2018 ECFE go raibh treocht chun donachta ann maidir le líon na ndaltaí lagchumasacha sna bunscileanna le linn na tréimhse 2009–2018. Sa lá atá inniu ann, ní bhíonn inniúlachtaí leordhóthanacha léitheoireachta, matamaitice ná eolaíochta ag duine as gach cúigear Eorpach atá 15 bliana d’aois. Thairis sin, léiríonn torthaí an International Computer and Information Literacy Study (ICILS) [Staidéir Idirnáisiúnta ar an Litearthacht Ríomhaireachta agus Faisnéise] 2018 nach bhfuil bunscileanna digiteacha ag an gcúigiú cuid de na daoine óga san Aontas, agus nochtar neamhréireachtaí feidhmíochta tromchúiseacha ann freisin i dtéarmaí stádais shocheacnamaíoch, rud a bhfuil riosca ann dá bharr go mbeidh an bhearna dhigiteach níos doimhne. (7)Dearbhaítear leis na sonraí gurb é an cúlra socheacnamaíoch is mó a dhéanann torthaí oideachais a thuar. I bhformhór thíortha an Aontais, tá ró-ionadaíocht ann ar fhoghlaimeoirí a thagann ó chúlra atá faoi mhíbhuntáiste i measc na bhfoghlaimeoirí nach bhfuil cáilíocht meánscoile uachtaraí bainte amach acu agus iad ag fágáil an oideachais agus na hoiliúna. Nochtadh in PISA 2018 go bhfuil an sciar de dhaltaí atá lagchumasach sa léitheoireacht i bhfad níos mó i bhformhór thíortha an Aontais sa cheathrú ag bun innéacs an stádais eacnamaíoch, shóisialta agus chultúrtha (ESCS) i gcomparáid le daltaí sa cheathrú ag barr ESCS, faoi bhreis is 40 pointe céatadáin i roinnt tíortha san Aontas. Deimhnítear sa litríocht acadúil go mbíonn níos mó deacrachtaí ag daltaí a bhfuil cúlra socheacnamaíoch íseal acu scileanna acadúla agus teanga a fhorbairt. Bíonn fadhbanna iompraíochta i dtaca leis an bhfoghlaim acu níos minice, léiríonn siad spreagadh níos ísle i leith na foghlama, fágann siad an t-oideachas agus an oiliúint níos luaithe, agus bíonn cáilíochtaí níos ísle acu agus iad ag fágáil na scoile, chomh maith le hinniúlachtaí nach leor iad chun gur féidir leo páirt iomlán a ghlacadh sa tsochaí. (8)Le blianta beaga anuas, tá na Ballstáit tar éis líon ard imirceach tríú tír (lena n-áirítear dídeanaithe) atá in aois scoile a lánpháirtiú ina gcórais oideachais. Tá dúshláin eile ag teacht chun cinn i gcomhthéacs daoine atá ag teitheadh ón gcogadh san Úcráin, ar leanaí in aois scoile sciar mór díobh a dteastaíonn tacaíocht foghlama spriocdhírithe uathu (lena n-áirítear teanga na scolaíochta a shealbhú), chomh maith le tacaíocht shíceasóisialta. (9)In PISA 2015 agus 2018 tugadh chun suntais freisin go bhfuil braistint na ndaltaí a bheith ina bpáirt de shaol na scoile ag dul i laghad agus go bhfuil an bhulaíocht/an chibearbhulaíocht forleathan, agus í ag dul i méid. Leagtar béim sa taighde ar a thábhachtaí atá an fholláine mhothúchánach, shóisialta agus choirp i scoileanna maidir leis na deiseanna a bhíonn ag leanaí agus ag daoine óga a bheith rathúil san oideachas agus sa saol a mhéadú. Deimhnítear ann gur millteanach an tionchar a bhíonn ag saincheisteanna meabhairshláinte, mar aon le foréigean agus bulaíocht, ciníochas, seineafóibe agus cineálacha eile éadulaingthe, ar fholláine mhothúchánach agus ar thorthaí oideachais leanaí agus daoine óga. Léirítear sa taighde freisin gur mó an baol go ndéanfaí bulaíocht ar ghrúpaí faoi mhíbhuntáiste, agus go bhfuil braistint níos laige ag foghlaimeoirí ó scoileanna faoi mhíbhuntáiste sóisialta agus eacnamaíoch gur páirt iad de shaol na scoile ná mar atá ag a bpiaraí ar mó na buntáistí atá acu. (10)Is tábhachtaí fós é aghaidh a thabhairt ar na dúshláin sin mar gheall ar phaindéim COVID. Tugtar le fios i roinnt staidéar gur mó an dóchúlacht atá ann de dheasca na géarchéime go dtarraingeoidh foghlaimeoirí atá i mbaol siar ón scoil, go n-éireoidís as ar fad, agus tugtar le fios go raibh drochthionchar ag an ngéarchéim ar mheabhairshláinte agus ar fholláine na bhfoghlaimeoirí i gcoitinne.

(11)In 2011, ghlac an Chomhairle Moladh maidir le beartais chun luathfhágáil na scoile a laghdú. Tá obair fhairsing déanta ar an leibhéal Eorpach agus ar an leibhéal náisiúnta chun an Moladh a chur chun feidhme, go háirithe trí phiarfhoghlaim agus trí mhalartú dea-chleachtas idir na Ballstáit faoi chuimsiú ET 2020 le haghaidh comhar beartais. Tá raon leathan acmhainní, samplaí de bhearta rathúla agus ábhar acmhainní le fáil ar líne tríd an bhFoireann Eorpach Uirlisí do Scoileanna agus trí fhoireann uirlisí gairmoideachais agus oiliúna Cedefop chun dul i ngleic le luathfhágáil na scoile. Leis an measúnú neamhspleách ar chur chun feidhme an Mholta arna fhoilsiú in 2019, soláthraítear comhartha láidir gur spreag an Moladh seo ón gComhairle agus sraith uirlisí beartais an Aontais a ghabhann leis claochluithe laistigh d’institiúidí agus beartais oideachais agus gur thacaigh sé le luathfhágáil an oideachais agus na hoiliúna a laghdú. Cuirtear i dtábhacht ann freisin na réimsí ina bhfuil gá le tuilleadh oibre. (12)Tá clár Erasmus+ tar éis tacú le roinnt tionscadal trasnáisiúnta maidir le cuimsiú in earnálacha éagsúla oideachais, tionscadail lena dtugtar aghaidh ar thearcghnóthachtáil agus luathfhágáil an oideachais agus na hoiliúna. Is é an cuimsiú ceann de thosaíochtaí uileghabhálacha Erasmus+ le haghaidh na tréimhse 2021–2027. Áirítear leis an gclár freisin tosaíocht bheartais shonrach chun dul i ngleic leis an míbhuntáiste foghlama, le luathfhágáil na scoile agus le lagchumas sna bunscileanna, agus cuirfidh an tosaíocht bheartais sin ar a gcumas do pháirtithe leasmhara lena mbaineann cistiú Erasmus+ moltaí beartais a chur chun feidhme. (13)Tá infheistíochtaí móra slógtha trí Chistí Struchtúracha agus Infheistíochta na hEorpa (CSIE) 2014–2020 chun dul i ngleic le luathfhágáil an oideachais agus na hoiliúna, lena dtacaítear le tionscadail iomadúla ar mórscála i gcomhréir le Moladh 2011 ón gComhairle. Tacaíonn Ciste Sóisialta na hEorpa+ le daoine aonair, le réigiúin agus le Ballstáit a bhfuil dúshláin ar leith rompu – téarnamh ó phaindéim COVID agus spriocanna an Aontais maidir le fostaíocht, cuimsiú sóisialta, oideachas agus aeráid a bhaint amach. An úsáid sin le haghaidh idirghabhálacha clársceidealaithe faoi ESIF agus faoi chistí beartais chomhtháthaithe 2021–2027, is é is bonn léi, i measc rudaí eile, na Moltaí Tírshonracha a eisítear faoi chuimsiú an tSeimeastair Eorpaigh. (14)Leis an Ionstraim um Thacaíocht Theicniúil, tugtar an deis do na Ballstáit tacaíocht a fháil, ach sin a éileamh, le haghaidh athchóirithe saincheaptha i réimsí éagsúla, amhail torthaí oideachais leanaí a fheabhsú, oideachas agus cúram na luath-óige a fheabhsú, straitéisí náisiúnta agus pleananna gníomhaíochta a leagan síos maidir le haghaidh a thabhairt ar luathfhágáil an oideachais agus na hoiliúna agus cosc a chur uirthi, uirlisí a fhorbairt chun tacú le hearcú múinteoirí agus le forbairt ghairmiúil, nó athchóiriú curaclaim a ullmhú agus a chur i bhfeidhm. Bhain roinnt Ballstát úsáid as an Ionstraim um Thacaíocht Theicniúil agus as an gClár Tacaíochta um Athchóiriú Struchtúrach a tháinig roimh an ionstraim, chun tacú le hathchóirithe maidir le luathfhágáil an oideachais agus na hoiliúna a chosc, go háirithe a mhéid a bhaineann le leanaí ó chúlraí leochaileacha. (15)Is gá do leanaí agus do dhéagóirí sraith chothrom d’inniúlachtaí cognaíocha, sóisialta agus mothúchánacha a bheith acu chun torthaí dearfacha a bhaint amach sa scoil agus sa saol. Déanann an Moladh ón gComhairle maidir le príomhinniúlachtaí don fhoghlaim ar feadh an tsaoil inniúlachtaí pearsanta, sóisialta agus ‘foghlaim conas foghlaim’ a shainiú. Áirítear leis sin an cumas dul i ngleic le héiginnteacht agus castacht, tacú leis an bhfolláine choirp agus mhothúchánach phearsanta, an tsláinte choirp agus an mheabhairshláinte a chothú, caidreamh comhoibríoch dearfach a fhorbairt le daoine, agus cloí le saol atá dírithe ar an dea-shláinte agus ar an todhchaí, agus coinbhleacht a bhainistiú san am céanna i gcomhthéacs cuimsitheach tacúil. (16)Aithnítear sna conclúidí ón gComhairle maidir le múinteoirí agus oiliúnóirí Eorpacha don todhchaí gurb iad na múinteoirí, na hoiliúnóirí agus na ceannairí scoile atá ina gceann feadhna bunriachtanach an oideachais agus na hoiliúna, agus leagtar béim sna conclúidí ar an ngá lena n-inniúlachtaí siúd a fhorbairt agus a thabhairt cothrom le dáta a thuilleadh. Aithníodh i dteachtaireacht an Limistéir Eorpaigh Oideachais agus sa Rún ón gComhairle an ról ríthábhachtach atá ag múinteoirí agus oiliúnóirí. (17)Leis an Moladh ón gComhairle maidir le hoideachas agus cúram na luath-óige , cuirtear i dtábhacht go rannchuidíonn an rochtain ar sheirbhísí oideachais agus cúraim luath-óige do gach leanbh lena bhforbairt shláintiúil agus lena rathúlacht oideachais, go gcabhraíonn sí le héagothromaíochtaí sóisialta a laghdú agus go laghdaíonn sí an bhearna inniúlachta idir leanaí a bhfuil cúlraí eacnamaíocha éagsúla acu. (18)Leis an Moladh ón gComhairle maidir le foghlaim chumaisc le haghaidh oideachas cuimsitheach bunscoile agus meánscoile ar ardchaighdeán, cuirtear cuir chuige i leith foghlaim chumaisc chun cinn lena gcomhcheanglaítear timpeallachtaí na láithreach scoile agus na cianfhoghlama, mar aon le huirlisí foghlama digiteacha agus neamhdhigiteacha, d’fhonn córais oideachais agus oiliúna níos athléimní agus níos cuimsithí a fhorbairt. Fágann na cleachtais sin gur féidir cuir chuige agus uirlisí éagsúlaithe a úsáid chun tacaíocht níos fearr a thabhairt do dhaltaí a bhfuil riachtanais shonracha acu nó do dhaltaí ó ghrúpaí faoi mhíbhuntáiste agus chun feabhas a chur ar a spreagadh chun foghlaim. (19)Sainítear sa Chlár Oibre Scileanna don Eoraip gníomhaíochtaí chun an t-iomaíochas inbhuanaithe a neartú agus chun athléimneacht a chothú chun freagairt do ghéarchéimeanna agus chun cabhrú le daoine aonair agus le gnólachtaí níos mó scileanna agus scileanna níos fearr a fhorbairt, bunaithe ar na ceachtanna a foghlaimíodh le linn phaindéim COVID. Sa Mholadh ón gComhairle maidir leis an ngairmoideachas agus leis an ngairmoiliúint ar mhaithe leis an iomaíochas inbhuanaithe, an chothroime shóisialta, agus an athléimneacht, moltar fís bheartais Aontais athnuaite i ndáil le gairmoideachas agus gairmoiliúint, a mbeidh ról lárnach aici maidir le luathfhágáil an oideachais agus na hoiliúna a chosc agus comhionannas deiseanna a chur chun cinn. (20)Leagtar amach sa Phlean Gníomhaíochta don Oideachas Digiteach gníomhaíochtaí chun scileanna agus inniúlachtaí digiteacha a fheabhsú le haghaidh an aistrithe dhigitigh, chun a áirithiú nach bhfágfar aon fhoghlaimeoir ar lár agus go mbeidh na hinniúlachtaí ag céimithe a bhfuil gá leo sa mhargadh saothair. Déantar foráil ann maidir le treoirlínte comhchoiteanna a fhorbairt le haghaidh múinteoirí agus foirne oideachais chun an litearthacht dhigiteach a chothú agus chun dul i ngleic leis an mbréagaisnéis, maidir le Creat Inniúlachta Digití na hEorpa a thabhairt cothrom le dáta agus maidir le Togra atá beartaithe le haghaidh Moladh ón gComhairle i ndáil le feabhas a chur ar sholáthar scileanna digiteacha san oideachas agus san oiliúint. Ina theannta sin, leagtar béim sa Phlean Gníomhaíochta ar an mbearna idir na hinscní in ábhair STEM a laghdú. (21)Leis an Moladh ón gComhairle lena mbunaítear Ráthaíocht Eorpach do Leanaí, iarrtar ar na Ballstáit rochtain éifeachtach shaor ar ghníomhaíochtaí oideachais agus ar ghníomhaíochtaí scoilbhunaithe a ráthú le haghaidh leanaí atá ar an ngannchuid (i.e. i mbaol bochtaineachta nó eisiaimh shóisialta, go háirithe na Romaigh). I Straitéis an Aontais maidir le Cearta an Linbh, éilítear oideachas cuimsitheach ar ardchaighdeán a chothú. I Straitéis nua an Aontais maidir le hidirlíon níos fearr do leanaí, iarrtar timpeallacht dhigiteach a thógáil ina ndéanfar leanaí a chosaint, a chumhachtú agus a urramú agus cuirtear i dtábhacht inti gur cheart comhionannas deiseanna a bheith ag leanaí atá i staideanna leochaileacha chun leas a bhaint as na deiseanna a d’fhéadfadh eascairt as an deacáid dhigiteach. (22)Glacadh glúin nua de straitéisí Aontais um chomhionannas agus creataí beartais um chuimsiú in 2020 agus 2021 inar leagadh béim láidir ar an gcothroime agus ar an gcuimsiú a chur chun cinn agus ar an idirdhealú san oideachas a chomhrac trí thacaíocht spriocdhírithe do na daoine is mó atá faoi mhíbhuntáiste agus is mó a dhéantar idirdhealú orthu. (23)Sa Mholadh ón gComhairle maidir le A Bridge to Jobs – Reinforcing the Youth Guarantee [Nasc leis an bhFostaíocht – An Ráthaíocht don Aos Óg a Threisiú], moltar an bealach ar ais go dtí an t-oideachas agus an oiliúint a dhéanamh níos éasca le haghaidh daoine óga tríd an tairiscint oideachais leanúnaigh a éagsúlú, rud a áiritheoidh, i gcás inarb iomchuí, bailíochtú na foghlama seachfhoirmiúla agus neamhfhoirmiúla. Ina theannta sin, cabhraíonn an tionscnamh ALMA (Beartaigh, Foghlaim, Máistrigh, Gnóthaigh) le daoine óga faoi mhíbhuntáiste atá idir 18 agus 30 bliain d’aois nach bhfuil fostaithe ná ag gabháil d’oideachas agus oiliúint (NEETanna) a mbealach a aimsiú chuig an margadh fostaíochta ina dtír bhaile trí thacaíocht d’oideachas, do ghairmoiliúint nó d’fhostaíocht a chomhcheangal le socrúchán oibre i mBallstát eile den Aontas, chun a scileanna, a n-eolas agus a dtaithí a fheabhsú. (24)Bunaithe ar na ceachtanna a foghlaimíodh ó chur chun feidhme Mholadh 2011 ón gComhairle, ar léargais nua ón taighde agus ar chomhairliúcháin le páirtithe leasmhara, éilítear cur chuige níos leithne, níos cuimsithí agus níos córasaí i leith rathúlacht scoile, cur chuige lena dtabharfar aghaidh go comhuaineach ar an sprioc ar leibhéal an Aontais maidir le bunscileanna agus ar an sprioc maidir le luathfhágáil an oideachais agus na hoiliúna, agus lena ndaingneofar gné na folláine ina hiomláine. Leis an gcur chuige sin, ba cheart forbairt na n-inniúlachtaí a bhfuil gá leo a áirithiú chun go n-éireodh le daltaí san oideachas agus sa saol, agus ba cheart taithí fhóinteach foghlama, caidreamh, rannpháirtíocht níos leithne a bheith sa phobal agus aistriú rianúil chuig aosacht chobhsaí i ndán dóibh mar thoradh air. (25)An cuspóir maidir le tearcghnóthachtáil agus luathfhágáil an oideachais agus na hoiliúna a laghdú agus maidir le rathúlacht scoile a chur chun cinn, ní mór aghaidh a thabhairt air go córasach ar fud an Aontais trí oideachas agus oiliúint. Ar leibhéal an chórais, tá gá le comhsheasmhacht na mbeart beartais, comhordú le réimsí beartais ábhartha eile (amhail sláinte, seirbhísí sóisialta, fostaíocht, tithíocht, ceartas, imirce agus lánpháirtiú), agus comhar éifeachtach idir na gníomhaithe éagsúla ar gach leibhéal (náisiúnta, réigiúnach, áitiúil, scoile) chun tacaíocht chomhordaithe a thabhairt do leanaí, do dhaoine óga agus dá dteaghlaigh. San am céanna, ba cheart cineálacha cur chuige uilescoile a chur chun cinn ar leibhéal na scoile, lena gcuimseofar gach réimse gníomhaíochta (múinteoireacht agus foghlaim; pleanáil agus rialachas; etc.) agus na príomhghníomhaithe uile a bheith rannpháirteach iontu: foghlaimeoirí, ceannairí scoile, baill foirne teagaisc agus neamhtheagaisc, tuismitheoirí agus teaghlaigh, pobail áitiúla agus pobail ar bhonn níos leithne. (26)Urramaítear go hiomlán leis an Moladh ón gComhairle seo prionsabail na coimhdeachta agus na comhréireachta, AG MOLADH DO NA BALLSTÁIT 1.Straitéis chomhtháite chuimsitheach maidir le rathúlacht scoile a fhorbairt nó a neartú a thuilleadh faoi 2025, ar an leibhéal iomchuí, i gcomhréir le struchtúr a gcórais oideachais agus oiliúna, d’fhonn torthaí oideachais a dhíchúpláil ó stádas socheacnamaíoch, an cuimsiú san oideachas a chur chun cinn (lena n-áirítear an méid sin a dhéanamh trí aghaidh a thabhairt ar an leithscaradh san oideachas) agus luathfhágáil an oideachais agus na hoiliúna, mar aon le tearcghnóthachtáil sna bunscileanna, a laghdú, mar a mholtar sa chreat beartais san Iarscríbhinn. Ba cheart aird ar leith a dhíriú ar an bhfolláine ar scoil mar chuid lárnach den rathúlacht scoile. Ba cheart a áireamh i straitéis den chineál sin bearta coisctheacha, idirghabhála agus cúitimh (lena n-áirítear bearta a thairgtear mar chuid den Ráthaíocht don Aos Óg), ba cheart í a bheith fianaisebhunaithe agus bearta uilíocha a bheith comhcheangailte inti le forálacha spriocdhírithe agus/nó pearsantaithe le haghaidh foghlaimeoirí a bhfuil gá acu le haird agus tacaíocht bhreise i dtimpeallachtaí cuimsitheacha (amhail foghlaimeoirí ag a bhfuil cúlra faoi bhuntáiste socheacnamaíoch, cúlra imirceach – cúlra dídeanaí san áireamh – nó cúlra Romach, foghlaimeoirí faoi mhíchumas infheicthe agus dofheicthe, agus foghlaimeoirí a bhfuil riachtanais speisialta oideachais nó fadhbanna meabhairshláinte acu). Straitéis den chineál sin, ba cheart í a bheith bunaithe freisin ar chomhar struchtúrtha idir gníomhaithe a dhéanann ionadaíocht do réimsí beartais, leibhéil rialachais agus leibhéil oideachais éagsúla, ba cheart cistiú leordhóthanach a bheith ar fáil di agus ba cheart plean cur chun feidhme agus meastóireachta a bheith ag gabháil léi. 2.Córais bailithe sonraí agus faireacháin a fhorbairt agus a neartú a thuilleadh ar an leibhéal náisiúnta, réigiúnach agus áitiúil, córais lena bhféadfar faisnéis chainníochtúil agus cháilíochtúil a bhailiú go córasach faoi fhoghlaimeoirí agus faoi na tosca a mbíonn tionchar acu ar thorthaí foghlama, go háirithe cúlra socheacnamaíoch. Caithfidh na córais sin a bheith i gcomhréir le cosaint sonraí pearsanta agus leis an reachtaíocht náisiúnta. Ba cheart a áirithiú leo go mbeidh sonraí agus faisnéis imdhealaithe faoi raon leathan gnéithe ar fáil ar leibhéil éagsúla beartais agus go n-úsáidfear iad le haghaidh coisc agus luath-idirghabhála, anailíse agus dearadh beartais, agus chun na straitéisí thuas a stiúradh agus faireachán agus meastóireacht a dhéanamh orthu. 3.I gcomhthéacs straitéise comhtháite cuimsithí, bearta coisctheacha, idirghabhála agus cúitimh a chomhcheangal mar a leagtar amach sa chreat beartais san Iarscríbhinn chun tacú leis an méid seo a leanas:

3.1.na foghlaimeoirí, trí bhearta éagsúla a chomhcheangal ar bhealach córasach lena dtabharfar tús áite do leasanna agus riachtanais na bhfoghlaimeoirí. 3.2.ceannairí scoile, múinteoirí, oiliúnóirí agus foirne eile, trína áirithiú go bhfuil an t-eolas, na scileanna agus na hinniúlachtaí acu, chomh maith le ham, spás agus tacaíocht leordhóthanach, chun oibriú go héifeachtach le foghlaimeoirí atá i mbaol eisiaimh, tearcghnóthachtála agus luathfhágála. 3.3.na scoileanna, chun ‘cur chuige uilescoile’ a fhorbairt i leith rathúlacht scoile, cur chuige ina nglacfaidh gach ball de phobal na scoile (ceannairí scoile, múinteoirí, oiliúnóirí agus foirne oideachais eile, foghlaimeoirí, tuismitheoirí agus teaghlaigh, agus an pobal áitiúil), chomh maith le páirtithe leasmhara seachtracha, páirt ghníomhach i gcomhar le chéile chun rathúlacht oideachais a chur chun cinn le haghaidh gach foghlaimeora. 3.4.bearta ar leibhéal an chórais chun feabhas a chur ar an gcothroime agus ar an gcuimsiú san oideachas agus san oiliúint agus ar rathúlacht oideachais gach foghlaimeora, lena n-áirítear an méid sin a dhéanamh trí aghaidh a thabhairt ar struchtúir agus sásraí a bhféadfadh tionchar díobhálach ar leith a bheith acu ar fhoghlaimeoirí a bhaineann le grúpaí faoi mhíbhuntáiste 4.An úsáid is fearr is féidir a bhaint as acmhainní náisiúnta agus Aontais le haghaidh infheistíocht i mbonneagar, in oiliúint, in uirlisí agus in acmhainní chun cur leis an gcuimsiú, an comhionannas agus an fholláine san oideachas, lena n-áirítear cistí agus saineolas Aontais le haghaidh athchóirithe agus infheistíocht i mbonneagar, uirlisí, oideolaíocht agus timpeallachtaí sláintiúla foghlama a chruthú, go háirithe Erasmus+, an tSaoráid Téarnaimh agus Athléimneachta, Ciste Sóisialta na hEorpa+, Ciste Forbraíochta Réigiúnaí na hEorpa, an Clár don Eoraip Dhigiteach, Fís Eorpach, an Ionstraim um Thacaíocht Theicniúil, an Ciste um Thearmann, Imirce agus Lánpháirtíocht, etc., agus deimhin a dhéanamh de go bhfuil úsáid na gcistí ag teacht leis an straitéis fhoriomlán. 5.Tuairisciú ar a straitéis, ar na bearta a ghlacann siad, ar shocruithe ábhartha faireacháin agus meastóireachta agus ar an mbuiséad a leithdháiltear laistigh de shocruithe tuairiscithe an Limistéir Eorpaigh Oideachais agus an tSeimeastair Eorpaigh. AG IARRAIDH AR AN gCOIMISIÚN LEIS SEO: 1.Tacú leis an Moladh ón gComhairle a chur chun feidhme, chomh maith leis na tionscnaimh ghaolmhara amhail an Ráthaíocht Eorpach do Leanaí, trí fhoghlaim fhrithpháirteach agus malartuithe a éascú i measc na mBallstát agus na bpáirtithe leasmhara ábhartha uile maidir le rathúlacht oideachais do chách tríd an méid seo a leanas: 1.1.an creat straitéiseach le haghaidh comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn (2021–2030), inar príomhréimsí tosaíochta iad luathfhágáil an oideachais agus na hoiliúna a laghdú, inniúlacht sna bunscileanna a fheabhsú agus folláine na bhfoghlaimeoirí, na múinteoirí agus na n-oiliúnóirí a chur chun cinn; 1.2.gníomhaíochtaí a chur ar bun agus a chur chun cinn maidir leis an sainghrúpa um thacú le timpeallachtaí foghlama le haghaidh grúpaí atá i mbaol tearcghnóthachtála agus um thacú leis an bhfolláine ar scoil, sainghrúpa a bhrúfaidh ar aghaidh leis an obair chun dea-chleachtas a shainaithint i ndáil le timpeallachtaí foghlama tacúla agus sláintiúla a fhorbairt, agus meabhairshláinte, stíleanna maireachtála sláintiúla, agus folláine choirp agus mhothúchánach a chur chun cinn (lena n-áirítear é sin a dhéanamh trí aghaidh a thabhairt ar strus iarthrámach), agus chun an bhulaíocht agus an foréigean ar scoil a chosc, chomh maith le moltaí a dhéanamh maidir le glacadh éifeachtach cleachtas rathúil i scoileanna agus moltaí a dhéanamh maidir le gníomhaíochtaí múscailte feasachta ar leibhéal an Aontais agus ar an leibhéal náisiúnta. 1.3.daoine óga a spreagadh le bheith rannpháirteach go gníomhach i gcur chun feidhme an Mholta ón gComhairle, trí Idirphlé Óige an Aontais Eorpaigh san áireamh, chun a áirithiú go gcuirfear san áireamh go hiomlán tuairimí, dearcthaí agus riachtanais daoine óga, lena n-áirítear iad siúd ó chúlraí faoi mhíbhuntáiste. 1.4.comhroinnt cleachtas rathúil (lena n-áirítear an phiarfhoghlaim agus an phiarmheantóireacht), treoirlínte agus uirlisí praiticiúla chun tacú le dearadh, cur chun feidhme agus meastóireacht beartas agus cleachtas náisiúnta, réigiúnach agus áitiúil, lena n-áirítear iad siúd a dhíríonn ar fhoghlaimeoirí ó chúlraí faoi mhíbhuntáiste, trí úsáid a bhaint as ardáin agus pobail ar líne an Aontais le haghaidh oideachais agus oiliúna, lena n-áirítear r-Nascadh, an tArdán Eorpach nua don Oideachas Scoile, Alumni Erasmus+, ambasadóirí Cedefop chun dul i ngleic le luathfhágáil, Cúinne Foghlama le haghaidh ábhar foghlama ilteangach faoin Aontas. 1.5.úsáid deiseanna a scaipeadh agus a spreagadh chun an cuimsiú, an chothroime agus an fholláine san oideachas a chur chun cinn, a chothú agus a chumasú laistigh de chistí an Aontais, amhail Erasmus+, an tSaoráid Téarnaimh agus Athléimneachta, Ciste Sóisialta na hEorpa+, Ciste Forbraíochta Réigiúnaí na hEorpa, an Clár don Eoraip Dhigiteach, Fís Eorpach, an Ionstraim um Thacaíocht Theicniúil, an Ciste um Thearmann, Imirce agus Lánpháirtíocht, etc.. 1.6.tacú le taighde agus suirbhéanna ar fud an Aontais; cruthú líonraí taighde a spreagadh agus tacú le hidirphlé idir taighde agus beartas agus idir taighde agus cleachtóirí. 1.7.an tIdirphlé Struchtúrtha maidir le hoideachas digiteach agus scileanna digiteacha a chur san áireamh, lena n-áirítear na tograí le haghaidh Moltaí ón gComhairle a eascraíonn as sin. 2.Tacú le forbairt agus le scaipeadh ábhair treorach agus acmhainní maidir le rathúlacht oideachais le haghaidh gach foghlaimeora (maidir le himircigh a lánpháirtiú agus foghlaim teangacha freisin), i gcomhar leis na Ballstáit, lena n-áirítear é sin a dhéanamh trí ‘An t-oideachas cuimsitheach a chur chun cinn agus an luathfhágáil scoile a chomhrac’ de chuid na Foirne Eorpaí Uirlisí do Scoileanna, ‘An t-oideachas cuimsitheach a chur chun cinn agus dul i ngleic le luathfhágáil na scoile’, an Choimre Cleachtas Spreagúil maidir le hOideachas Cuimsitheach le haghaidh Saoránachta, agus foireann uirlisí gairmoideachais agus gairmoiliúna Cedefop chun luathfhágáil a chomhrac a fhorbairt agus a chur chun cinn a thuilleadh. 3.Tacú le deiseanna forbartha gairmiúla le haghaidh baill foirne oideachais agus páirtithe leasmhara eile tríd an méid seo a leanas a dhéanamh: 3.1.dea-chleachtais a chomhroinnt ó mhalartuithe foirne, tionscadail agus líonraí Erasmus+, lena n-áirítear é sin a dhéanamh tríd an bpobal r-Nascachta ar líne, trí Acadaimh Múinteoirí Erasmus+ agus trí na hIonaid Barr Feabhais Gairme. 3.2.Cúrsaí oscailte ollmhóra ar líne (MOOCanna) agus micridhintiúir a chur ar fáil le haghaidh múinteoirí, oiliúnóirí, ceannairí scoile agus oideachasóirí múinteoirí, arna n-óstáil ag an Ardán Eorpach nua um Oideachas Scoile, agus úsáid leathan na gcúrsaí sin a chur chun cinn. 4.Faireachán agus tuairisciú a dhéanamh ar chur chun feidhme an Mholta ón gComhairle faoi chuimsiú an tSeimeastair Eorpaigh (lena n-áirítear é sin a dhéanamh tríd an Scórchlár Sóisialta athbhreithnithe) agus an Limistéir Eorpaigh Oideachais.